Hoe om gelukkige kinders groot te maak - Jou Gesin | Solidariteit WêreldJou Gesin | Solidariteit Wêreld
Tuis › Artikels › Hoe om gelukkige kinders groot te maak
Woensdag | 24 Julie | 2019
Ons wil graag hê dat ons kinders gelukkig moet wees. Omdat ons nie hul emosies kan beheer nie, kan ons hulle nie altyd gelukkig maak nie en ook nie hul geluk verseker nie. Maar ons kan ʼn veilige en liefdevolle omgewing skep waarbinne hulle emosies soos hartseer, woede, vrees en teleurstelling en frustrasie kan hanteer. Ons kan hulle ook help om vaardighede te ontwikkel om hul emosies op ʼn gesonde manier te bestuur. Daar is heelwat dinge wat julle kan doen om te verseker dat jul kinders, selfs in moeilike situasies wat hul innerlike gevoel van geluk bedreig, sal floreer.
Wees as ouers lief vir mekaar en wees ʼn voorbeeld van omgee vir jul kinders. Kinders in enkelouergesinne kan ook gelukkig wees, mits jy as ouer na jou eie emosionele welstand omsien.
Wees onvoorwaardelik lief vir jou kinders en aanvaar hulle soos hulle is. Jou onvoorwaardelike liefde help hulle ook om van hulself te hou.
Leer hulle om hulself nie met ander te vergelyk nie – nie hul voorkoms, prestasies of omstandighede nie. Want elke kind is uniek en spesiaal.
Verseker hul fisieke en emosionele veiligheid en geborgenheid.
Bestee soveel moontlik tyd met jou kinders. Eet ten minste een maal per dag as gesin saam by die etenstafel of oefen saam as gesin.
Praat met jou kind, maar wees ook bereid om te luister. So sal jy agterkom hoe hulle dink en voel, wat hul behoeftes is en waarmee jy kan help.
Toon belangstelling in dit wat hulle doen en wees betrokke – woon skool- en buitemuurse aktiwiteite by; dit wys dat jy omgee.
Dissipline en roetine laat kinders veilig en geborge voel.
Laat genoeg tyd toe vir speel, buite sowel as binnenshuis. Speel is goed vir kinders se fisieke, emosionele en kognitiewe welstand.
Waak teen te hoë eise en verwagtinge. Laat dit altyd binne perke en wees, met inagneming van jou kind se vermoë. Moenie verwag dat wat hulle doen altyd perfek moet wees nie. Gee eerder erkenning en prys hulle vir elke poging om ʼn taak aan te pak en af te handel.
Komplimenteer hulle vir dinge waaroor hulle beheer het, soos vaardighede wat hulle bemeester, inisiatief, kreatiwiteit en goeie gedrag, eerder as om kommentaar te lewer oor dinge waaroor hulle geen beheer het nie, soos voorkoms of intelligensie.
Positiewe verhoudings met ander bevorder geluk. Leer hulle om welwillendheid teenoor ander te betoon deur hulpverlening en vriendelikheid.
Leer hulle om optimisties te wees en die positiewe eerder as die negatiewe sy van ʼn saak sien.
Moedig ʼn ingesteldheid van dankbaarheid aan. Gee hulle elke dag die geleentheid om ten minste een ding te noem waarvoor hulle dankbaar is. Leer hulle ook om opregte dankbaarheid te betuig teenoor ander wat vir hulle iets doen of gee.
Kweek emosionele intelligensie deur hulle te leer om hul eie emosies en ook die van ander te verstaan.
Kinders wat selfdissipline, selfbeheersing en geduld kan beoefen, leer dat sekere dinge op die langtermyn geluk teweeg bring. Dit staan lynreg teenoor onmiddellike behoeftebevrediging, waar die hier en die nou botoon vier, maar net tydelike geluk bring.
Gee vir hulle sekere verantwoordelikhede, byvoorbeeld huistake. Kinders hou daarvan om te weet dat dit wat hulle doen saak maak en dat ander mense dit waardeer. Dit laat hulle voel hul beteken iets.
Leer jou kinders om tussen behoeftes (dit wat hul nodig het) en begeertes (dit wat hulle wil hê) te onderskei. Om hulle te oorlaai met materiële dinge sal hulle nie noodwendig gelukkig maak nie.
Backed by science. https://www.bakadesuyo.com/2014/02/happy-kids/
Verywell Family. https://www.verywellfamily.com/how-to-raise-happy-kids-4176629
ST Potgieter. Nuusbrief. 24 Mei 2019